text: Дзюнхуей: Рони може да направи 147, когато си пожелае - Снукър - Sportal.bg
  03 март 2014 | 01:30
  Най-добрият азиатски състезател Дин Дзюнхуей пропусна чудесна възможност да спечели петия си ранкинг трофей от началото на сезона, като по този начин можеше да изравни рекорда на Стивън Хендри от 1990/1991. 26-годишният китаец отстъпи с 3:9 фрейма срещу Рони О'Съливан на финала на Откритото първенство на Уелс. Дин призна превъзходството на английския си съперник и не пропусна да коментира реализирания от Ракетата максимален брейк от 147 точки в последния фрейм на финалния двубой.
  "Не бях в най-добрата си форма, направих много грешки, каза Дин. – Рони наказваше всеки мой пропуск по лесните топки, след което реализираше силен брейк. Нито за миг не съм се отчайвал и не съм си помислял, че мачът е приключил. Единствената ми мисъл бе да продължавам да се опитвам и да се боря. При 3:7 имах шанс, но не се възползвах от него. Беше страхотно да играя срещу Рони на финал. Той може да направи 147, когато си пожелае. Самият аз си помислих, че това е възможно още след комбинацията му с първата черна топка. Харесва ми хората да се наслаждават на играта, както е в неговия случай. Зрителите обичат да наблюдават Рони – той е бърз и с атакуващ стил. Гледал съм негови мачове като дете и винаги е бил много добър. Научих доста от този финал и се надявам да се представя по-добре следващия път", допълни китаецът.
  Все пак Дзюнхуей сподели, че е доволен от играта си през сезона и че загубата срещу О'Съливан е урок за него. "През този сезон достигнах до пет финала, а досега не бях постигал това. Смятам сезона си за добър. Няма значение от развоя на финала тук. Искам да натрупам още опит от следващия турнир, да продължа да побеждавам и да се върна към формата си. Надявам се да спечеля още ранкинг титли", заяви китайският състезател.
  06 март 2014 | 09:14
  Както каза и Асен Спиридонов, ще е интересно да се проследи как ще повлияе тази голяма загуба на Динг до края на сезона... Рейтинг: 3 0